**Arbejdslegater og projektlegater - tidligere år**

**Legatudvalg 2015**  
Frederik Vedersø  
Mike Sheridan  
Søren Krogh

**TILDELING AF PROJEKTLEGATER OG ARBEJDSLEGATER I 2015**

Legatudvalget i 2015 har uddelt 2 projektlegater.

**Carl-Emil Petersen**Carl-Emil fra Ulige Numre behøver efterhånden ikke nærmere introduktion. Han har på kort tid udviklet sig til en vores dygtigste og vigtigste sangskrivere. Han har også vist at han kan stå for det pres der følger med succes, og han har vist at han trives med at stå ansigt til ansigt med sig selv og sit eget materiale. Det er ikke en selvfølge, og vi i legatudvalget, vil gerne præmiere denne, en af de klart bedste ansøgninger vi har modtaget i år, med den højeste udmærkelse, og håber tillige at vi kommer til at høre meget, meget mere til Carl-Emil og hans unge kammerater i Ulige Numre, i mange, mange år fremover.

**Benjamin Koppel**  
Benjamin Koppel er en af de store personligheder i dansk musik. Hans bagkatalog bevidner et langt forhold til musikken, et forhold, der spænder bredt fra den mest inkarnerede moderne jazz over klassisk til popmusik.

Koppels ønske om at dedikere sin tid til at fokusere og udvikle sit virke som klassisk komponist er et interessant projekt. Der findes ikke meget dansk repertoire for saxofon og strygekvartet. Det er en klang der er svær at balancere men som, når den lykkedes, er i stand til at forme indre billeder og bevægelser som løfter opad mod himlen. En sjælden lyd og dermed forpligtende.

At en af de mest etablerede musikere i landet har til sinde at skrive et omfattende stykke kammermusik er i sig selv lovende. Når musikken samtidigt lyder så godt, som den altså gør, og når projektet synes drevet af stærk lyst, vision og vilje er der ikke noget tilbage at sætte en finger på.

Musikken som Hr. Koppel arbejder med viser en instrumentalist og komponist, der ikke hviler på laurbærene, men aktivt, opsøgende og instinktivt søger mod nye horisonter. Og også formår at lægge et stort og realistisk ambitionsniveau for dagen.

Benjamin Koppel modtager et større projektlegat fra DJBFA ikke kun fordi, at hans ide og projekt er storartet men også fordi det står klart, at musikken bevæger sig henimod et kunstnerisk højdepunkt. Det er svært ikke at glæde sig.

**LEGATER 2015**

Legatudvalget har modtaget 637 ansøgninger i alt.

194 har fået afslag, heraf: 1 for sent, 9 pga. 5-årsregel samt 11 der har søgt om ting der ligger udenfor puljen.

Legaterne er fordelt således:

2 legater á 100.000 kr.

20 legater á 42.000 kr.

53 legater á 25.000 kr.

130 legater á 18.000 kr.

238 legater á 12.000 kr.

I alt er der uddelt arbejdslegater for 7.561.000 kr.